User talk:དྲང་སྲོང་དཀར་པོ།

ར་ཉག་རྒྱལ་སྲས། གྲུབ་དབང་བཞི་པ་མི་འགྱུར་ནམ་མཁའི་རྡོ་རྗེ་དང། མཁྱེན་བརྩེ་ཡེ་ཤེས་རྡོ་རྗེ་རྣམ་གཉིས་ཀྱི་ཞལ་སློབ་ར་ཉག་རྒྱལ་སྲས་ནི། ནང་ཆེན་རཀ་ཤུལ་དུ་ཡབ་རིག་འཛིན་ཆེན་པོ་ར་ཉག་གྲུབ་ཆེན་དང་། ཡུམ་ཀླུ་མོ་གཉིས་ཀྱི་སྲས་སུ་ཕྱི་ལོ་༡༨༣༢ རབ་བྱུང་བཅུ་བཞི་པའི་ཆུ་འབྲུག་ས་ག་ཟླ་བའི་ཚེས་བཅུའི་ཉིན་སྐུ་འཁྲུངས། ཡབ་ཀྱིས་བུ་འདི་ང་ལྟ་བུ་སྨྱོན་པའི་ངང་ཚུལ་ཅན་ཡིན་ཡང་སེམས་ཅན་ལ་ཕན་ཐོག་རྒྱ་ཆེན་འོང་བས་བཙོག་མ་བཅུག་ཅེས་ཡུམ་ལ་ལན་མང་གདམས། སྐུ་ན་ཆུུང་དུས་ནས་ཁྱད་འཕགས་ཀྱི་མཛད་སྤྱོད་ཡ་མཚན་པ་མང་པོ་མངའ་བ་དང་། ཅུང་ནར་སོན་སྐབས་ཡབ་ཀྱིས་འབྲི་ཀློག་བསླབས་ཀྱང་སྦྱང་བརྩོན་ཆེར་མ་མཛད་པར་གྲུབ་སྤྱོད་ཀྱིས་ཕྱོགས་ཀུན་ཏུ་ཕེབས། གྲུབ་དབང་བཞི་པ་མི་འགྱུར་ནམ་མཁའི་རྡོ་རྗེ་དང་མཇལ་ཏེ་དབང་ཆོས་འགའ་གསན་པས་རྟོགས་པ་ཐོད་རྒལ་དུ་སྐྱེས་པར་གྲགས་ཤིང་། ལོ་འགའི་རིང་སྦས་པའི་རྣལ་འབྱོར་གྱི་ཚུལ་མཛད། མདོ་མཁྱེན་བརྩེ་ཡེ་ཤེས་རྡོ་རྗེ་དང་མཇལ་བས་ཕན་ཚུན་གྲུབ་རྟགས་འགྲན་པས་རྟོགས་པའི་བོགས་འདོན་ཆེན་པོ་བྱུང་བ་དང་སྔོན་གྱི་སྐྱེ་བ་དྲན་ཚུལ་སོགས། མདོ་མཁྱེན་བརྩེ་ཡེ་ཤེས་རྡོ་རྗེའི་རྣམ་ཐར། སི་ཁྲོན་མི་རིགས་དཔེ་སྐྲུན་ཁང་། ཤོག་ངོས་164 ཡིག་ཕྲེང་4་པར་གསལ། དགུང་གྲངས་༣༠ ཙམ་ལ་གདུལ་བྱ་དབུས་ཕྱོགས་སུ་ཡོད་ཚུལ་མཁའ་འགྲོའི་བརྡ་ལུང་བྱུང་བ་ལྟར། ཨ་ཅོའི་ཚུལ་གྱིས་ཁམས་རི་བོ་ཆེ་བརྒྱུད་དེ་ཕེབས། ལམ་བར་ནས་གསང་ཡུམ་པདྨ་བདེ་མཚོ་དང་ཡེ་ཤེས་མཚོ་གཉིས་ལས་རྒྱར་བཞེས། དབུས་སུ་གནས་གཟིགས་མཇལ་སྐོར་དང་སྒྲུབ་གནས་རྣམས་སུ་ཡུན་རིང་ཐུང་ཅི་རིགས་ཐུགས་དམ་ཉམས་བཞེས་མཛད། མཐུན་སྣང་དུ་གྲུབ་པའི་མཛད་སྤྱོད་མཐའ་ཡས་ཤིང་དགུང་གྲངས་༤༠ ཙ་ན་གངས་རིན་པོ་ཆེའི་ཕྱོགས་སུ་རྟ་མགྲིན་བསྙེན་མཚམས་ལ་ཡུན་རིང་བཞུགས་སྐབས་ཁམས་རྫོགས་ཆེན་དུ་ཕེབས་ན་བཟང་བའི་ཉམས་སྣང་བྱུང་བས། ཡབ་ཡུམ་སྲས་བཅས་ཁམས་རྫོགས་ཆེན་དུ་ཆིབས་བསྒྱུར་གྱིས་རྫོགས་སྤྲུལ་ལྔ་པ་ཐུབ་བསྟན་ཆོས་ཀྱི་རྡོ་རྗེར་མཇལ། དེ་ནས་ལོ་ཤས་རྗེས་ཁང་དམར་དགོན་དུ་བསྟན་པ་ཉམས་རྒུད་བྱུང་བས་གྲུབ་དབང་རིན་པོ་ཆེའི་བཀའ་ལྟར་ཁང་དམར་དགོན་དུ་ཕེབས། ཁང་དམར་དཔོན་སློབ་ཀྱི་ལོ་རྒྱུས་ལྟར་ན། རྫོགས་ཆེན་རིན་པོ་ཆེས་ར་ཉག་གྲུབ་ཆེན་ཞེས་པ་མཁས་གྲུབ་གཉིས་ལྡན་གྱི་བླ་མ་གྲུབ་སྤྱོད་ལྟར་མཛད་པ་ཞིག་དགོན་འདིར་གནང་། དམ་པ་འདི་ཉིད་དགོན་དེར་ལོ་བདུན་བརྒྱད་ཙམ་བཞུགས་ཤིང་བསྟན་པའི་བྱ་བ་རྒྱ་ཆེར་སྤེལ་ཏེ། མཐར་དགུང་གྲངས་དོན་བདུན་ཕྱི་ལོ་༡༩༠༩ རང་བྱུང་བཅོ་ལྔ་ས་བྱ་དབོ་ཟླའི་ཚེས་༢༥ ཉིན་གཟུགས་སྐུ་དབྱིངས་སུ་བསྡུས་པའི་ཚུལ་བསྟན་ཏོ།།